钦定古今图书集成/明伦汇编/官常典/第062卷 > 赵王干
## 钦定古今图书集成/明伦汇编/官常典/第062卷 > 赵王干

按《三国魏志》本传：“王昭仪生赵王干，建安二十年，封高平亭侯，二十二年，徙封赖亭侯，其年改封弘农侯。
黄初二年进爵，徙封燕公，三年为河间王，五年改封
乐城县，七年徙封钜鹿。太和六年，改封赵王。干母有
宠于太祖，及文帝为嗣，干母有力。文帝临崩，有遗诏，
是以明帝常加恩意。青龙二年，私通宾客，为有司所”
奏，赐干玺书诫诲之曰：“《易》称‘开国承家，小人勿用’，《诗》
著‘大车惟尘’之诫。自太祖受命创业，深睹治乱之源，
鉴存亡之机，初封诸侯，训以恭慎之至言，辅以天下
之端士。常称马援之遗诫，重诸侯宾客交通之禁，乃
使与犯妖恶同，夫岂以此薄骨肉哉？徒欲使子弟无
过失之愆，士民无伤害之悔耳。高祖”践阼，祗慎万机，
申著诸侯不朝之令。朕感诗人《常棣》之作嘉采菽之
义，亦缘诏文曰“若有诏得诣京都”，故命诸王以朝聘
之礼。而楚、中山并犯交通之禁，赵宗、戴捷咸伏其辜。
近东平王复使属官殴寿张吏，有司举奏，朕裁削县
令。有司以曹纂、王乔等因九族时节，集会王家，或非
其时，皆违禁防。朕惟王幼少，有恭顺之素，加受先帝
顾命，欲崇恩礼，延乎后嗣，况近在王之身乎？且自非
圣人，孰能无过？已诏有司宥王之失。古人有言：“戒慎
乎其所不睹，恐惧乎其所弗闻，莫乎见隐，莫显乎微，
故君子慎其独焉。”叔父兹率先圣之典，以纂乃先帝
之遗命，战战兢兢，靖恭厥位，称朕意焉。景初、正元、景
元中，累增邑，并前五千户。

按注《魏略》曰：“干一名良，本陈妾子。良生而陈氏死，太
祖令王夫人养之。良年五岁而太祖疾困，遗令语太
子言：‘此儿三岁亡母，五岁失父，以累汝也’。太子由是
亲待隆于诸弟。良年小，常呼文帝为阿翁。帝谓良曰：
‘我，汝兄耳’。文帝又愍其如是，每为涕泪。”